НыбжьыщIэхэм я лъэIур къалъытэ
КъБР-м и Жылагъуэ палатэм и ЩIалэгъуалэ советым и жэрдэмкIэ, Налшык къалэм щэнхабзэмрэ зыгъэпсэхупIэмкIэ и паркым и администрацэм псапэ зыпылъ Iуэху ищIащ. Нартан къуажэ школ-интернатым щыщ сабий щэщI Абхъазым и утым и лъэрыжэ къэжыхьыпIэм кърагъэблагъэри пщIэншэу къыщрагъэжыхьащ.
Налшык паркым и унафэщIым хъыбарегъащIэ IэнатIэм и IуэхущIапIэхэм ядэлэжьэнымкIэ и къуэдзэ Гергоков Руслан къыхигъэщащ КъБР-м и Жылагъуэ палатэм и ЩIалэгъуалэ советым къыхилъхьа Iуэхум арэзы зэрытехъуар. Абыхэм автобус ягъакIуэри, нартандэс ныбжьыщIэхэр лъэрыжэ къэжыхьыпIэм къашащ, я нэгу зрагъэужьыным и пэ къихуэу я шхапIэм щIашэри шей, дэлэн пщтыр, IэфIыкIэхэр къыхутрагъэуващ. Руслан жиIащ унагъуэ щымыпсэу, адэ-анэм я нэIэм щIэмыт, гулъытэ хуэныкъуэ цIыкIухэм уапэIэбэну зэрыпсапэр, щхьэж хузэфIэкIымкIэ абыхэм ядэIэпыкъуну къазэрытехуэр, сабийхэм я нэгу зэIухауэ, гуфIэу, гушхуэу уаIуплъэныр куэд зэриуасэр.
Сабийхэм лъэрыжэ къэжыхьыпIэм я нэгу зэрызыщрагъэужьым уеплъыну гухэхъуэт, махуэр дыгъэпс уэфI хъуати, цIыкIухэм я IутIыжт. Дэтхэнэми я нэгум гуфIэ, къехъулIа махуэфIымкIэ арэзыныгъэ къищу апхуэдэт. НыбжьыщIэхэм хуащIа гулъытэр, дауи, мыхьэнэ зиIэт, зи чэзут.
КъБР-м и Жылагъуэ палатэм и ЩIалэгъуалэ советым и унафэщIым и къуэдзэ, ШкIэжь Iэсият къызэрыджиIамкIэ, Нартан школ-интернатым щыIэ сабийхэм гъэмахуэм зыкъыхуагъэзауэ щытащ школым щIадзэжын папщIэ зыхуеину IэмэпсымэхэмкIэ ядэIэпыкъуну.
— НыбжьыщIэхэм я лъэIур къэтлъытэри, Налшык и уэрэджыIакIуэ, къэфакIуэ цIэрыIуэхэр зыхэт псапащIэ концерт къызэдгъэпэщащ. ПсапащIэ концертым къыпэкIуа ахъшэмкIэ сабийхэр зыхуеинухэр къахуэтщэхуащ. Апхуэдэу нартандэс ныбжьыщIэхэмрэ КъБР-м и Жылагъуэ палатэм и ЩIалэгъуалэ советым и лэжьакIуэхэмрэ дызэрыцIыхуа хъуащ, — жиIащ Iэсият. — Сабийхэр лъэрыжэ къэжыхьыпIэм къакIуэу я нэгу зыщрагъэужьыну я нэ къызэрикIыр къыщытщIэм дгъэщIэхъуакъым. Гулъытэ хуэныкъуэ сабийхэр дгъэгуфIамэ, дгъэгушхуамэ ди гуапэщ. ЦIыкIухэм дэрэжэгъуэ яIэу, я нэгу зрагъэужьауэ екIуэлIэжыну дыщогугъ. Мы Iуэхум иджыри пытщэну, чэзур зылъымыса сабийхэр хъуапсэу къэдмыгъэнэн щхьэкIэ, абыхэми лъэрыжэкIэ къедгъэжыхьыну, дгъэфIэну ди мурадщ. Ди жэрдэмыр къыддэзыIыгъа унафэщIхэм, Налшык къалэм щэнхабзэмрэ зыгъэпсэхупIэмкIэ и паркым и Iэтащхьэм фIыщIэ худощI.
Нартан школ-интернатым и инструктор нэхъыжь, сабийхэм я гъусэу лъэрыжэ къэжыхьыпIэм къэкIуа Хъуран Жанни псалъэ гуапэ куэд яхужиIащ КъБР-м и Жылагъуэ палатэм и ЩIалэгъуалэ советым, Налшык паркым и унафэщIым. Абы къыхигъэщащ КъБР-м и Iэтащхьэм и Аппаратым и лэжьакIуэ Шыпш Аслъэни сэбэп къазэрыхуэхъуар.
БжьыхьэЛI Розэ.
Сурэтыр Къарей Элинэ трихащ.
